Ehdotus: EUROOPAN PARLAMENTIN JA NEUVOSTON PÄÄTÖS yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä tehdyn päätöksen N:o 710/97/EY voimassaoloajan pidentämisestä

(komission esittämä)

PERUSTELUT

Yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä 24 päivänä maaliskuuta 1997 tehdyllä Euroopan parlamentin ja neuvoston päätöksellä N:o 710/97/EY [1] (ns. S-PCS-päätös) luotiin uusi järjestelmä suoraan käyttäjien päätelaitteille palveluja välittävien satelliittijärjestelmien uusien sukupolvien koordinoitua käyttöönottoa varten. Euroopan parlamentti ja neuvosto suunnittelivat alunperin järjestelmän voimassaoloajaksi kolmea vuotta.

[1] EYVL L 105, 23.4.1997, s. 4.

Uudessa järjestelmässä otettiin käyttöön EU:n ja CEPTin (Euroopan telehallintojen neuvottelukunta) yhteistyömalli, jossa Euroopan komissio jäsenvaltioita toimilupakomiteassa kuultuaan pyytää toimeksiannolla CEPTiä toteuttamaan tarvittavia toimia tiettyjen satelliittipalvelujen koordinoitua käyttöönottoa varten Euroopassa. Tällaiset toimet liittyvät yleensä taajuuksien yhdenmukaistettuun käyttöön, toimilupaehtojen ja -menettelyjen yhdenmukaistamiseen sekä päätelaitteiden käyttöön ja vapaaseen tarjontaan. Lisäksi päätöksessä kannatettiin tällaisia palveluja varten eurooppalaista keskitettyä toimilupamenettelyä, jonka avulla tarvittavat hyväksynnät voitaisiin myöntää kohtuuajassa ja koordinoidusti.

Vaikka komissio on vuoden 1997 jälkeen antanut useita toimeksiantoja, ja CEPT on niiden johdosta antanut useita päätöksiä ja suosituksia, prosessi ei ole vielä läheskään päättynyt. Jo toimintansa aloittaneiden ja aloittamista lähitulevaisuudessa suunnittelevien satelliittiyritysten käytössä ei ole ollut kaikkia päätöksessä tarkoitettuja etuja. Toimilupaehdot ja -menettelyt vaihtelevat vielä huomattavasti jäsenvaltioittain, joten CEPTiltä joudutaan ehkä pyytämään lisää yhdenmukaistamistoimia. Satelliittipalveluja koskeva keskitettyjen menettelyjen malli on CEPTissä kehitettävänä, mutta sitä ei vielä ole käytännössä toteutettu. Taajuuksien saatavuutta koskevat koordinointitoimet on toteutettu, mutta ne vaativat vielä seurantaa. Seurantaa vaativat muun muassa taajuuksien vapauttaminen tietyiltä taajuuskaistoilta uusien tulokkaiden käyttöön ja yksittäisissä jäsenvaltioissa tehdyt taajuusvaraukset ja myönnetyt toimiluvat. Tämän lisäksi on odotettavissa, että ensi vuosikymmenen alkupuoliskolla käyttöön otetaan satelliittijärjestelmiä, jotka toimivat muilla kuin komission alkuperäisen toimeksiannon kattamilla taajuuksilla, mutta jotka tulevat kohtaamaan saman tyyppisiä sääntelyllisiä ongelmia.

Tässä tilanteessa komissio uskoo olevan tarpeellista ja hyödyllistä pidentää nykyistä järjestelmää koskevan päätöksen voimassaoloaikaa yli vuoden 2000 toukokuun, eli vuoden 2003 loppuun. Tämä takaa yrityksille ja viranomaisille jatkossakin vakaan toimintaympäristön, jossa ne voivat suunnitella toimintaansa ja investointejaan Euroopan unionissa. Lisäksi komissiolla on näin edelleen käytössään oikeusperusta, jota se tarvitsee käynnistääkseen ja ohjaillakseen tulevina vuosina tarvittaessa CEPTille annettavien toimeksiantojen kautta kyseisten järjestelmien koordinoidun käyttöönoton edellyttämiä sääntelytoimia. Vuoden 2003 jälkeen jatkoaikaa ei ehkä tarvita, koska alan sääntelyjärjestelmä kokonaisuudessaan, johon kuuluu muun muassa direktiivi 97/13/EY [2] 10. huhtikuuta 1997 (ns. toimilupadirektiivi), on tuohon mennessä saattanut uudistua esimerkiksi alan meneillään olevan vuoden 1999 viestintäalan uudelleentarkastelun tai komission käynnistämien taajuushallintoon liittyvien aloitteiden myötä.

[2] EYVL L 117, 7.5.1997, s. 15.

Päätöksen N:o 710/97/EY voimassaoloaika päättyy 13. toukokuuta 2000, joten sitä on jatkettava.

2000/0020 (COD)

Ehdotus:

EUROOPAN PARLAMENTIN JA NEUVOSTON PÄÄTÖS

yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä tehdyn päätöksen N:o 710/97/EY voimassaoloajan pidentämisestä

(ETA:n kannalta merkityksellinen teksti)

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 47, 55 ja 95 artiklan,

ottavat huomioon komission ehdotuksen [3],

[3] EYVL C

ottavat huomioon talous- ja sosiaalikomitean lausunnon [4],

[4] EYVL C

noudattavat perustamissopimuksen 251 artiklassa määrättyä menettelyä, [5]

[5] EYVL C

sekä katsovat seuraavaa:

(1) Yhteensovitetusta valtuutusmenettelystä satelliittivälitteisten henkilökohtaisten viestintäpalvelujen alalla yhteisössä 24 päivänä maaliskuuta 1997 tehdyn Euroopan parlamentin ja neuvoston päätöksen N:o 710/97/EY voimassaoloaika päättyy 13 päivänä toukokuuta 2000.

(2) On tarkoituksenmukaista jatkaa kyseisen päätöksen voimassaoloaikaa 31 päivään joulukuuta 2003,

OVAT TEHNEET TÄMÄN PÄÄTÖKSEN:

1 artikla

Korvataan päätöksen N:o 710/97/EY 12 artiklassa oleva ilmaisu "ja se on voimassa kolme vuotta kyseisestä päivästä" seuraavasti:

"ja se on voimassa 31 päivään joulukuuta 2003 asti".

2 artikla

Tämä päätös tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tehty

Euroopan parlamentin puolesta Neuvoston puolesta

Puhemies Puheenjohtaja